T L A Č O V Á S P R Á V A

**Festival Slovenské srdce odštartujú spoločným koncertom Bez ladu a skladu, Karpatské chrbáty, Chiki liki tu-a a Škridle**

**Banská Bystrica, 29. mája 2025 – Festival Slovenské srdce odštartuje symbolicky v nedeľu 1. júna v banskobystrickej Záhrade CNK. Na otváracom koncerte vystúpia kapely Bez ladu a skladu, Karpatské chrbáty, Chiki liki tu-a a Škridle. Súčasťou programu budú aj debaty a vstup na podujatie je voľný.**

Do iniciatívy Slovenské srdce sa k dnešnému dňu zapojilo už vyše 200 signatárov. Ide o otvorenú výzvu pre umelcov a umelkyne, kultúrne ale aj iné priestory a podporujúce subjekty, aby prostredníctvom rôznych podujatí podporili tú podobu Slovenska, ktorá sa hlási k hodnotám ľudskosti. Vzniká tak celoslovenský festival, ktorý sa bude konať od 1.6. do 29.8.2025.

„Sme dojatí, ako rýchlo a v akom počte sa do iniciatívy Slovenské srdce zapájajú ľudia z celého Slovenska. Vidíme, že na Slovensku si ľudia vážia ľudský život a naše členstvo v spoločenstve slobodných demokratických štátov. Symbolicky začíname celú sériu podujatí na Deň detí priamo v srdci Slovenska – v Banskej Bystrici. Stretnú sa umelci a umelkyne z východu, západu i stredu Slovenska. Teším sa na stretnutie,“ dodáva Michal Kaščák z tímu Pohody, ktorá spolu so Záhradou CNK akciu pripravuje. „Je nám cťou, že Slovenské srdce môžeme "odpáliť" práve u nás v Záhrade - a ešte s kapelami, ku ktorým máme naozaj blízko. So zapojením sa do iniciatívy sme neváhali ani sekundu. Nemali by sme brať ako samozrejmosť, že sme súčasťou spoločenstva, ktorému záleží na bezpečnosti, demokracii a ľudskosti. Vážme si to, vážme si každý ľudský život a vážme si jeden druhého. Nech bije Slovenské srdce!” dopĺňa Andrej Polakovič zo Záhrady – Centra nezávislej kultúry v Banskej Bystrici.

Nápad zrealizovať festival Slovenské srdce vznikol počas turné skupín Bez ladu a skladu, Karpatské chrbáty a Michaela Kocába na Ukrajine v čase, kedy slovenský premiér navštívil Moskvu. Nadväzuje na dva úspešné projekty – Slovenskú krčmu a Slovenskú Tepláreň. Iniciátori sú presvedčení, že situácia si vyžaduje aktívny prístup umeleckej a občianskej spoločnosti, aby Slovensko ostalo súčasťou slobodného sveta, kde má ľudský život tú najvyššiu hodnotu. Výzva Slovenské srdce je naďalej otvorená pre kohokoľvek, kto sa jej chce v akejkoľvek podobe zúčastniť.

Zoznam signatárov a možnosť pridať sa nájdete na stránke [www.slovenskesrdce.eu](http://www.slovenskesrdce.eu).

PROGRAM OTVÁRACIEHO KONCERTU:

17:00 Škridle

18:00 Bez ladu a skladu

19:00 Chiki liki tu-a

20:00 Karpatské chrbáty

+ debaty

Miesto: Záhrada CNK, Banská Bystrica

Čas: nedeľa 1. júna 17:00

Vstup voľný

FB event: <https://fb.me/e/bQz86jPU3>

Presskit (v prípade použitia fotiek prosíme o zverejnenie mena fotografa alebo fotografky):

<https://drive.google.com/drive/folders/1NZVJYDQrXXgKtbKFqvHT-VMpMrJXbcHO?usp=sharing>

**Kontakt pre médiá**:

Lukáš Grešš, PR & Media Director

Mob: +421 915 778 020

[lukas@pohodafestival.sk](mailto:lukas@pohodafestival.sk)

[www.pohodafestival.sk](http://www.pohodafestival.sk)